एक लाइन का सुसाइड नोट छोड़ा; लिखा- अब किसी को डांटना नहीं पड़ेगा
Faridabad Ballabhgarh Minor Girl Suicide हरियाणा के फरीदाबाद के बल्लभगढ़ में मां की डांट से क्षुब्ध होकर एक नाबालिग लड़की ने सुसाइड कर लिया। परिजन सत्संग से लौटे तो बेटी कमरे में फंदे से लटकी मिली।
हरियाणा के फरीदाबाद में मां की डांट से नाराज नाबालिग बेटी ने कमरे में फंदा लगा जान दे दी। बेटी और बेटे में टूथब्रश को लेकर झगड़ा हुआ था। जिसमें पड़ी डांट को वह सहन नहीं कर पाई। फंदा लगाने से पहले बेटी ने एक लाइन का सुसाइड नोट लिखा- 'अब किसी को डांटना नहीं पड़ेगा, आई लव यू'। पुलिस ने मृतका के शव का पोस्टमार्टम करवाने के बाद वारिसों को सौंप दिया।
दादा ने बताई पूरी कहानी
तिरखा कॉलोनी में रहने वाले लड़की के दादा रामेश्वर ने बताया- शुक्रवार को उसकी 17 साल की पोती मनीषा (17) के टूथब्रश से छोटे भाई संजू ने दांत साफ कर लिए। मनीषा को इसका पता चला तो वह नाराज हो गई। भाई-बहन में इसी बात पर झगड़ा शुरू हो गया। मनीषा ने तैश में आकर छोटे भाई का ब्रश तोड़ दिया। दोनों को लड़ते देख मां गीता वहां आई। मनीषा बड़ी थी तो पहली डांट उसे पड़ी। मां ने बेटे को भी डांटा कि इतनी छोटी बात पर इस तरह क्यों झगड़ा कर रहे?।
भाई-बहन का झगड़ा तो खत्म हो गया लेकिन इस डांट से मनीषा मानो सदमे में चली गई। इसके बाद मां गीता समेत पूरा परिवार पड़ोस में कीर्तन में चला गया। तब तक किसी ने यह नहीं सोचा था कि मनीषा के मन में क्या चल रहा है?।
जब वे कीर्तन से वापस लौटे तो घर का दरवाजा अंदर से बंद था। तेज आवाज में टीवी चल रहा था। उन्होंने दरवाजा खटखटाया तो किसी ने नहीं खोला। उन्होंने अंदर झांककर देखा तो मनीषा फंदे से लटकी हुई थी।
दादा ने कहा- शायद पोती को लगा कि मुझे बेवजह डांटा गया। हर बार मुझे ही डांट पड़ती है। भाई को ज्यादा कुछ नहीं कहते। इसी वजह से उसने यह कदम उठा लिया। मां गीता भी बेटी की खुदकुशी से गम में डूबी है। उसे भी समझ नहीं आ रहा कि बेटी को डांटकर कितनी बड़ी गलती कर दी।
फरीदाबाद में एक सप्ताह में भाई-बहन के झगड़े में तीसरी मौत
फरीदाबाद में एक सप्ताह में यह तीसरी ऐसी मौत है, जो भाई-बहन की झगड़े की वजह से हुई है। इसने हर किसी को झकझोरकर रख दिया है। फरीदाबाद में पहले हुए 2 मामले पढ़ें...
1. भाई ने बहन की गला दबाकर हत्या की
24 मई को फरीदाबाद के अगवानपुर में रहने वाली अनन्या की छोटे भाई प्रियांशु ने गला घोंट कर हत्या कर दी। उसने भाई को मोबाइल छोड़ कर पढ़ाई करने के लिए बोला था। इससे भाई-बहन का झगड़ा हुआ और भाई ने गुस्से में बहन की गला दबाकर हत्या कर दी (पूरी खबर पढ़ें)
2. बड़ी बहन ने छोटे भाई को गला दबाकर मारा
मंगलवार को फरीदाबाद के कोलीवाड़ा में मोबाइल न देने पर 14 साल की बहन ने अपने 12 साल के भाई की गला घोंटकर हत्या कर दी थी। बहन भाई को बैड पर चादर ओढ़ा कर इस तरह से सुला दिया था कि किसी को हत्या पर शक न हो। बहन गेम खेलने के लिए मोबाइल मांग रही थी, लेकिन भाई ने नहीं दिया। बहन को यह भी दुख था कि मां-बाप भाई को ज्यादा प्यार करते हैं (पूरी खबर पढ़ें)